钦定古今图书集成/理学汇编/文学典/第176卷 > 徐师曾文体明辩 > 《跋东阳郭德辅行状》前人
## 钦定古今图书集成/理学汇编/文学典/第176卷 > 徐师曾文体明辩 > 《跋东阳郭德辅行状》前人

东阳郭君德辅将葬，其子淇不远数百里过予于建
溪之上，状其行事一通以请铭。而今四明帅守林公
和叔、前太府丞吕君子约又皆以书来，言“君之为人
如状，不诬，可铭无愧也。”予虽不及识德辅，然以二君
子之言而读其状，见其好学乐善之诚，忠厚廉退之
实，心固乐为之书。顾念比以多病，心目俱衰，凡铭之
请，所诺而未及偿者，前后以十数，所辞而不敢诺者，
又不止此。今复安敢越次开端，以来怨詈？因谢不能，
而淇请益坚。予悲其意，乃为书其《行状》之后如此而
归之抑、林、吕二君子，皆非轻许人者，其言固足以信
后世矣，又何俟于予铭哉？庆元二年九月丁丑朔旦，
新安朱熹。